ЕгъэджакIуэ щIахуримыкъум и щхьэусыгъуэр
КъБР-м и Жылагъуэ палатэм иджыблагъэ щекIуэкIа «стIол хъурейм» щытепсэлъыхьащ ди республикэм и курыт еджапIэхэр лэжьакIуэхэмкIэ къызэгъэпэща зэрыхъу щIыкIэм. А зэIущIэм хэтащ КъБР-м и Парламентым, министерствэхэм, профсоюзхэм, къэрал комитетхэм я лIыкIуэхэр, егъэджэныгъэ IэнатIэм пэрытхэр.
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и къудамэм и унафэщI Темрокъуэ Иринэ и псалъэр теухуат иужьрей зэманым егъэджэныгъэм пэрытхэм я Iэзагъым къапщIэу зэрыхэхъуам.
— 2013 — 2014 гъэхэм ди республикэм и школхэм щезыгъаджэхэм я бжыгъэр 12017-м нэсащ. ЩIэныгъэ нэхъыщхьэ яIэщ 7742-м, ар процент 66,4-рэ мэхъу. псори зэхэту къапщтэмэ. 2013 гъэм щIэныгъэмкIэ категорие зэмылIэужьыгъуэхэр зэзыгъэгъуэтахэм я бжыгъэр 1673-рэ мэхъу. Абыхэм ящыщу цIыху 573-м хуагъэуващ категорие нэхъыщхьэр, 891-м я Iэзагъэр япэ категорием хуэкIуэу къалъытащ. Ди республикэм и егъэджакIуэхэм я щIэны- гъэм щыхагъахъуэ институт диIэщ, КъБКъУ-м и къудамэу, — жиIащ Темрокъуэм.
Къызэхуэсахэр щIэупщIащ аттестацэм хэмыта егъэджакIуэхэм я Iуэху зэрыхъунум, къуажэ пхыдзахэм щыIэу сабий мащIэ щеджэ школхэр егъэджакIуэкIэ къызэгъэпэщыным гугъуехьу пылъым. Темрокъуэм къызэригъэлъэгъуамкIэ, дэтхэнэ егъэджакIуэми и къалэнхэм ящыщщ зыпэрыт IэнатIэм хуэкIуэ Iэзагъэ зэрыбгъэдэлъыр щагъэунэху аттестацэм хэтыну. А Iуэхугъуэм елъытауэщ егъэджакIуэм и улахуэр зэрыхуагъэувыр. Апхуэдэу щыщыткIэ, дэтхэнэ егъэджакIуэри хущIокъу и чэзум фIимыгъэкIыу аттестацэм хэту и Iэзагъэм пэкIуэ категорие зригъэгъуэтыну.
Иужьрей зэманым егъэджэныгъэм къыхыхьа зэхъуэкIыныгъэхэм ящыщщ школакIуэхэм я бжыгъэм егъэджакIуэхэм я улахуэр зэрытращIыхьыр. Къуажэ пхыдзахэм щылажьэ егъэджакIуэхэм абы и лъэныкъуэкIэ лей къатехьэнкIэ зэрыхъунум къытеувыIащ «стIол хъурейм» къекIуэлIа- хэр.
Къэбэрдей-Балъкъэр агропромышленнэ колледжым и унафэщI Сэхъурокъуэ Анатолэ тепсэлъыхьащ щIалэгъуалэм лэжьакIуэ IэщIагъэ щрагъэгъуэт IуэхущIапIэхэм иужьрей зэманым егъэджакIуэ зэрахуримыкъум.
— Езыгъэджэн щыдмыгъуэткIэ, IэщIагъэм фIыуэ хэзымыщIыкIхэри къыдошалIэ, нэгъуэщI хэкIыпIэ зэрыщымыIэм къыхэкIыу, — жиIащ Сэхъурокъуэм. — Дэ дгъэхьэзырхэм я Iэзагъым елъытащ ди къэралым и экономикэм зэрызиужьынури.
Егъэджэныгъэмрэ щIэныгъэмрэ пэрытхэм я профсоюзхэм я республикэ комитетым и унафэщI Карныш Сергей и гугъу ищIащ егъэджакIуэхэм я хуитыныгъэхэр хъумэным теухуауэ лэжьыгъэшхуэ зэрырагъэкIуэкIым.
ЗэIущIэм хэтащ КъБР-м и Парламентым егъэджэныгъэмрэ щIэныгъэмкIэ и комитетым и Iэтащхьэ Дадэ МуIэед. Абы жиIащ егъэджэныгъэ IуэхущIапIэхэр IэщIагъэлI нэсхэмкIэ къызэгъэпэщыныр егъэджакIуэм игъуэт гулъытэм, ират улахуэм куэдкIэ зэрелъытар. Апхуэдэу и гугъу ищIащ иужьрей зэманым комитетыр зыхэплъэ «Егъэджэныгъэм и IуэхукIэ» законопроектым къыщыгъэлъэгъуа Iуэхугъуэхэм цIыхухэм нэсу щыгъуазэ зэрызыхуамыщIым къыхэкIкIэ, а лэжьыгъэр нэхъ хьэлъэ, зэфIэхыгъуей зэрыхъур.
КъищынэмыщIауэ, къызэхуэсахэм я пащхьэ къыщыпсэлъащ Налшык къалэм егъэджэныгъэмрэ щIэныгъэмкIэ и департаментым и унафэщI Ачмыжь Светланэ, КъБКъУ-м и егъэджакIуэ пажэ, профессор ХъуэкIуэн Мурат, Жылагъуэ палатэм и щIалэгъуалэ советым хэт, КъБКъУ-м и кафедрэм и ассистент Жылау Аслъэн, нэгъуэщIхэри.
ЗэIущIэм хэтахэм зэакъылэгъуу къащта «Чэнджэщхэр» яхуэгъэзащ ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ министерствэм, егъэджакIуэхэм я щIэныгъэр щыхагъахъуэ институтым, щIыпIэ жылагъуэ Iэтащхьэхэм, щIэныгъэ щрагъэгъуэт IуэхущIапIэхэм я унафэщIхэм. Гу зылъытапхъэхэм ящыщу къалъытащ егъэджакIуэр и IэзагъкIэ, щIэныгъэкIэ иджырей зэманым къигъэув къалэнхэм пэлъэщу щытын папщIэ, ар зи пщэ къыдэхуэ IуэхущIапIэхэм я лэжьыгъэ къызэгъэпэщыкIэр яхъуэжын, егъэджакIуэ ныбжьыщIэхэм щыпсэункIэ, н.къ. защIэгъэкъуэн зэрыхуейр.
ЩОДЖЭН Iэминат.
